**Notă informativă**

**la proiectul Hotărîrii Guvernului ”Cu privire la organizarea odihnei**

**de vară a copiilor și adolescenților în sezonul estival 2015” .**

Organizarea odihnei de vară a copiilor și adolescenților constituie una dintre direcțiile prioritare de activitate ale Ministerului Educaţiei.

Oportunitatea elaborării anuale a hotărîrii Guvernului cu privire la organizarea odihnei de vară a copiilor şi adolescenţilor în sezonul estival este dictată de necesitatea:

* identificării surselor bugetare la nivel de stat pentru pregătirea taberelor de vară pentru copii și adolescenți;
* implementării unor cerințe unice față de activitatea tuturor taberelor,care funcționează pe teritoriul republicii;
* creării condițiilor optime pentru odihna și fortificarea sănătății copiilor, prevenirii situațiilor de risc pentru viața și sănătatea lor.

Aprobarea hotărîrii stabileşte competenţele tuturor Ministerelor, autorităţilor administrative centrale, în comun cu autorităţile administraţiei publice locale şi Confederaţia Naţională a Sindicatelor din Republica Moldova în vederea finalizării în termenele stabilite a lucrărilor de pregătire a taberelor de vară pentru copii şi adolescenţi, inclusiv a celor cu sejur de zi, asigurînd dotarea cu inventarul şi utilajul necesar şi întreprinderea măsurilor necesare pentru extinderea în continuare a reţelei taberelor de vară pentru copii şi adolescenţi.

În Anexa la proiect sînt prezentate costurile estimative ale unui bilet în taberele de vară pentru copii şi adolescenţi, finanţate din buget. Acestea conţin estimările cumulative ale cheltuielilor pentru alimentaţia copiilor şi adolescenţilor, calculate conform preţurilor medii de consum la unele produse alimentare, comercializate cu amănuntul în medie pe ţară, şi indicatorilor preţurilor de consum, cheltuieli pentru medicamente, activităţi culturale şi de gospodărie. Remunerarea angajaţilor taberelor de vară, este calculată în conformitate cu anexa nr.13 la Hotărîrea Guvernului nr.381 din 13.04.2006.

Cu referire la cheltuielile efective privind suma inclusă la poziţia *„Medicamente”* din *„Calculul orientativ al unui bilet în taberele de vară pentru copii şi adolescenţi finanţate din buget, pentru o perioadă de 12 zile”* (Anexa 1), acestea sînt prevăzute în ordinul comun al Ministerului Educaţiei şi Ministerului Sănătăţii nr. 428/369 din 25.05.*2011 „cu privire la organizarea măsurilor medico-sanitare în perioada odihnei şi întremării copiilor şi adolescenţilor”*, prin care a fost aprobată lista echipamentului medical, medicamentelor şi a documentaţiei pentru cabinetul medical din tabăra de vară. (Anexa 1).

Examinînd costurile necesarului minim propus, cît şi preţurile existente pe piaţă, conchidem că suma indicată reprezintă doar cuantumul minim oferit pentru asigurarea asistenţei medicale de urgenţă, în perioada estivală, în taberele de vară pentru copii și adolescenți.

În context, costul unui bilet în taberele de vară pentru copii şi adolescenţi, finanţate de la buget, rămîne a fi unul orientativ şi nu acoperă necesarul real pentru toate activităţile planificate, la nivel de tabără. Cheltuielile ce țin de punerea în aplicare a prezentei hotărîri vor fi acoperite din contul și limitele mijloacelor aprobate în bugetele respective.

Obiectivele stipulate în proiectul Hotărîrii Guvernului Republicii Moldova ”Cu privire la organizarea odihnei de vară pentru copii și adolescenți în sezonul estival 2015” pot fi realizate doar prin unificarea eforturilor tuturor factorilor implicați în organizarea odihnei pentru copii şi adolescenţi.

 **Viceministru Liliana Nicolaescu-Onofrei**